- N á v r h -
Obecné zastupiteľstvo vo Vinohradoch nad Váhom na základe ust. § 39 ods. 6 zákona č. 223/2001 Z.z. o odpadoch  a o zmene a doplnení niektorých zákonov v znení neskorších právnych predpisov v nadväznosti na ust. § 4 ods. 3 písm. g) zákona č. 369/1990 Zb. o obecnom zriadení v znení neskorších právnych predpisov v nadväznosti  v y d á v a  toto 

VŠEOBECNE ZÁVÄZNÉ NARIADENIE

č. 2/2013

o nakladaní s komunálnymi odpadmi a drobnými stavebnými
odpadmi na území obce Vinohrady nad Váhom

§ 1
Úvodné ustanovenia

1./ Účelom tohto všeobecne záväzného nariadenia (ďalej len „nariadenia“) je upraviť v súlade 
s hierarchiou odpadového hospodárstva podrobnosti o nakladaní s komunálnymi odpadmi a drobnými stavebnými odpadmi vrátane biologicky rozložiteľných kuchynských a reštauračných odpadov od prevádzkovateľa kuchyne a elektroodpadov z domácností s cieľom zabezpečiť ochranu zdravých životných podmienok obyvateľov obce, chrániť životné prostredie a čistotu v obci. 

2./ Nariadenie upravuje spôsob zberu a prepravy komunálnych odpadov, spôsob triedeného zberu  jednotlivých zložiek komunálnych odpadov, spôsob nakladania s drobnými stavebnými odpadmi, miesta určené na ukladanie týchto odpadov a na zneškodňovanie odpadov. 

3./ Toto nariadenie sa vzťahuje na celé územie obce Vinohrady nad Váhom. 

§2
Nakladanie s odpadmi

1./ Pôvodcom odpadu je každý občan s trvalým alebo prechodným pobytom na území obce, každý vlastník alebo užívateľ pozemku alebo iných zariadení na území obce. 

2./ Právnická alebo fyzická osoba, ktorá produkuje ročne viac ako 500 kg nebezpečných odpadov alebo 10 ton ostatných odpadov vypracúva vlastný program nakladania so svojim odpadom a predkladá ho na schválenie obecnému zastupiteľstvu. Pôvodcovia odpadov, ktorí vypracovávajú vlastný plán zberu odpadov podľa tohto Všeobecne záväzného nariadenia alebo zákona o odpadoch sa môžu dohodnúť navzájom alebo spolu s obcou na vypracovaní spoločného programu (zák. č. 223/2001 Z.z. § 6). 

3./ Pôvodca iných ako komunálnych odpadov a drobných stavebných odpadov je povinný prihliadať pri tvorbe svojho programu na program obce. Pôvodca týchto odpadov je povinný predložiť svoj program na vyjadrenie a schválenie obci (§ 6 ods. 7 cit. zák.). 

4./ Každý je povinný nakladať s odpadmi v súlade so zákonom. Pri nakladaní s odpadmi je každý povinný chrániť zdravie ľudí a životné prostredie. 
5./ Zakazuje sa : 
a) uložiť alebo ponechať odpad na inom mieste ako na mieste na to určenom v súlade  so zákonom o nakladaní s komunálnym odpadom  a drobným stavebným odpadom a s týmto VZN. 
b) zneškodniť alebo znehodnotiť odpad inak ako v súlade s týmto VZN, 
c) zneškodniť odpad vypúšťaním alebo vhadzovaním do vodných tokov, 
d) riediť alebo zmiešavať odpady s cieľom dosiahnuť hraničné hodnoty koncentrácie 
škodlivých látok, 
e) zneškodňovať biologicky rozložiteľný odpad zo záhrad a parkov (slama, seno a pod.) na 
svojich pozemkoch spaľovaním. 

6./ Zakazuje sa do zberných nádob a veľkoobjemových kontajnerov ukladať triedené zložky 
komunálneho odpadu, ako aj horúci popol, uhynuté zvieratá a organický odpad (tráva, burina, 
vetvy stromov a pod.). 

7./ Ak vlastník, správca alebo nájomca nehnuteľnosti zistí, že na jeho nehnuteľnosti bol umiestnený odpad v rozpore so zákonom, je povinný to oznámiť bezodkladne Obvodnému úradu životného prostredia  Galanta  a Obecnému úradu  Vinohrady nad Váhom.

8./ Za nakladanie s komunálnymi odpadmi a drobnými stavebnými odpadmi, ktoré vznikli na území obce zodpovedá obec Vinohrady nad Váhom.

§3
Nakladanie s komunálnym odpadom
                                                                          
Na území obce Vinohrady nad Váhom sú držitelia komunálneho odpadu povinní zhromažďovať a umiestňovať komunálny odpad po vytriedení podľa jednotlivých zložiek odpadov.
 Obec zabezpečuje: 
1./ Zber a odvoz komunálneho odpadu zo 110 litrových zberných nádob jedenkrát za dva týždne. 
Zberné nádoby: 
a) Pôvodca komunálnych odpadov ukladá komunálny odpad len do zberných nádob. Na  
území obce sa používajú 110 litrové zberné nádoby pri nehnuteľnostiach určených na bývanie a pri nehnuteľnostiach slúžiacich ako nebytový priestor.
b) jedna zberná nádoba je určená  pre   1-4 členov domácnosti
    dve zberné nádoby  sú určené  pre     5-7 členov domácnosti
     tri zberné nádoby   sú určené  pre          8 a viac členov domácnosti                                                         
c) v prípade používania väčšieho počtu nádob ako je určené v bode b), za každú ďalšiu si občan uhradí  poplatok  vo výške 30€.
d) právnické osoby a fyzické osoby si hradia zberné nádoby v plnej výške ceny nádoby, 
e) životnosť zbernej nádoby je 6 rokov. Po životnosti zbernej nádoby môže občan požiadať obecný úrad o vydanie novej zbernej nádoby. 
f) ak pôvodcovi odpadov nepostačuje množstvo zberných nádob podľa bodu b) môže požiadať na obecnom úrade o ďalšiu zbernú nádobu, ktorú si občan zaplatí v plnej výške, 
g) za umiestnenie zberných nádob pri nehnuteľnostiach zodpovedajú ich užívatelia. Užívateľ je povinný pri zbere umiestniť nádobu maximálne 1,5 m od okraja vozovky tak, aby bol k nej 
možný prístup a bolo ju možné vyvážať bez časových strát a ťažkostí, 

h) užívatelia zberných nádob sú povinní s nimi šetrne zaobchádzať a chrániť pred poškodením 
a stratou,
                                                                     
i) užívatelia zberných nádob sú povinní udržiavať v okolí zberných nádob poriadok a čistotu,

j) za odpad uložený v zbernej nádobe zodpovedá majiteľ.

2./ Vývoz veľkoobjemových kontajnerov po ich naplnení .Veľkoobjemové kontajnery na odpad sa nachádzajú na zbernom dvore vo Vinohradoch nad Váhom.

3./ Zber a vývoz plastov, plastových fliaš  jedenkrát mesačne. Priamo z domácností do vriec, ktorých  zber zabezpečuje obec.

4./ Kontajnery na sklo na príslušných miestach v obci Vinohrady nad Váhom sú umiestnené nasledovne:  a)   verejný priestor               súpisné číslo 52		2 ks
                     b)   verejný priestor               súpisné číslo 81  	1 ks
                      c)   Jednota  - obchod           súpisné číslo 119	2 ks
        	         d)   verejný priestor               súpisné číslo 249	1 ks
                     e)   verejný priestor               súpisné číslo 330	1 ks
                     f)   začiatok Novej ulice        súpisné číslo 359	1 ks
                     g)   koniec Novej ulice          súpisné číslo  250	1 ks
                     h)   verejný priestor               súpisné číslo 456          	1 ks
                    ch)  zberný dvor – prevádzka			            1 ks   
                       i)  hostinec u Katy				            1 ks
                       j)  pri Urbánku                                       	            1 ks
a ich odvoz  sa uskutočňuje po naplnení v intervale  raz za dva mesiace. 

5./ Zber železného šrotu  prostredníctvom zberného dvora.

6./ Zber starého papiera v spolupráci so Základnou školou vo Vinohradoch nad Váhom jedenkrát ročne.

§4
Nakladanie s drobnými stavebnými odpadmi

1./ Obec zabezpečuje zber drobného stavebného odpadu (do  m31 osobu ročne), ktorý vznikne pri bežných udržiavacích prácach zabezpečovaných fyzických osôb v rámci zberu objemného odpadu. Držiteľ DSO je povinný tento najprv vytriediť a použiteľnú časť zhodnotiť. Zvyšná časť sa umiestni do veľkokapacitných kontajnerov na zbernom dvore.

2./Držiteľ stavebného odpadu (ktorý nie je drobný stavebný odpad) je povinný nakladať spôsobom podľa zákona.

§5
Nakladanie s biologicky rozložiteľnými komunálnymi odpadmi

1./ Obec si uplatňuje výnimku z povinnosti zabezpečovať vykonávanie triedeného zberu biologicky rozložiteľného komunálneho odpadu (§39 ods. 18). V obci najmenej 50 % obyvateľov kompostuje vlastný odpad. Každý pôvodca je povinný si zabezpečiť jeho skompostovanie na vlastnom alebo, užívanom pozemku. V cintorínoch sú umiestnené veľkoobjemové kontajnery. 

2./ Biologicky rozložiteľný kuchynský a reštauračný odpad 

a) Za nakladanie s biologicky rozložiteľným kuchynským a reštauračným odpadom zodpovedá prevádzkovateľ kuchyne. Odpad sa nesmie dávať do nádob určených na zber komunálnych odpadov v obci.                                                               

b) Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne (nie je súčasťou miestneho poplatku). 

c) Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť. 
d) Zberné nádoby musia byť umiestnené v areáli prevádzkovateľa kuchyne. 
e) Frekvencia zberu musí byť v súlade s hygienickými predpismi zohľadňujúc aj teploty prostredia (leto/zima), pričom v letnom období frekvencia zberu musí byť vyššia. 
f) Ak prevádzkovateľ kuchyne nezabezpečuje zber, prepravu a ďalšie nakladanie sám, ale 
prostredníctvom tretieho subjektu, musí mať na tento účel s ním uzatvorenú zmluvu a zároveň 
musí ísť o subjekt, ktorý je oprávnený na nakladanie s týmto odpadom. 
g) Prevádzkovateľ kuchyne je povinný oznámiť obci, či nakladanie s týmto odpadom si zabezpečuje sám alebo prostredníctvom tretieho subjektu. 

§6
Nakladanie s elektroodpadmi z domácností

1./ Za elektroodpad z domácností sa považuje elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností fyzických osôb. 

2./ Obec Vinohrady nad Váhom zabezpečuje zber elektroodpadu v obci spravidla dvakrát ročne, prostredníctvom zmluvne zabezpečenej spoločnosti. 

§7
Spoločné ustanovenia

1./ Každý je povinný nakladať s odpadmi v súlade s ustanoveniami zákona č. 223/2001 Z. z. 
o odpadoch a o zmene a doplnení niektorých zákonov v znení neskorších právnych predpisov 
a týmto nariadením. 

2./ Obec spôsobom v obci obvyklým zabezpečí informovanie obyvateľov o dôležitých skutočnostiach  vzťahujúcich sa k tomuto nariadeniu. 

3./ Výšku poplatku za komunálne odpady a drobné stavebné odpady na území obce Vinohrady nad Váhom stanovuje obec v osobitnom všeobecne záväznom nariadení obce Vinohrady nad Váhom o miestnom poplatku za komunálne odpady a drobné stavebné odpady. 

§ 8
Záverečné ustanovenia

1./ Návrh tohto VZN bol zverejnený na úradnej tabuli obce Vinohrady nad Váhom  15 dní pred  rokovaním obecného zastupiteľstva vo Vinohradoch nad Váhom, na uplatnenie pripomienok k tomuto návrhu. 
2./ Všeobecne záväzné nariadenie obce č. 23/2004  sa  ruší uznesením  č. 17/2013.
3./ Toto VZN schválilo Obecné zastupiteľstvo vo Vinohradoch nad Váhom dňa 24.06.2013. VZN nadobúda účinnosť dňom  .................... 

Vo Vinohradoch nad Váhom dňa 06.06.2013 

                                                                                                      Ing. Eva Hanusová, v. r. 
                                                                                                              starostka obce 

Zverejnené:07.06.2013